Verdagtes in hof oor goudkonsentraat | Maroela Media
Agt verdagtes het Maandag in die landdroshof op Stilfontein in Noordwes voorgekom in verband met die besit van goudkonsentraat.
Die mans, tussen 22 en 44 jaar oud, sal in aanhouding bly tot hul volgende hofverskyning oor presies 'n maand, op 10 Januarie aanstaande jaar, sê kol. Adéle Myburgh, Noordwes-polisiewoordvoerder.
Die agt is in hegtenis geneem tydens stabiliseringsoptrede deur verskeie polisieafdelings die afgelope Donderdag in Khuma by Stilfontein. "Tydens hierdie operasie is beslag gelê op een ton ru-goud nadat dit in die verdagtes se besit gevind is," sê Myburgh.
Die polisie het ook 'n verlate transformator en 'n Volkswagen Amarok gekonfiskeer, sê sy. Verdere ondersoek het aan die lig gebring die voertuig is in September vanjaar in Germiston aan Gauteng se Oos-Rand gesteel.
Lt.genl. Baile Motswenyane, Noordwes-polisiekommissaris, het die span polisiebeamptes geloof vir hul harde werk. Sy sê multidissiplinêre optredes sal voortduur as deel van die polisie se veldtog om 'n veiliger Kerstyd te verseker.